En to år gammel jente ble drept i et knivslagsmål på Ellingsrud i Oslo, fredag ettermiddag. Ifølge politiet er flere av de involverte i familie.

En mann er siktet for forsettlig drap, opplyste politiet på en pressekonferanse fredag kveld.

– Da vi kom til stedet, fant politiet en to år gammel jente som var drept. I tillegg var det flere skadde voksne, sa Kari-Janne Lid, politioverbetjent i volds- og sedelighetsavsnittet i Oslo politidistrikt.

Blomster og lys på åstedet hvor den drepte to år gamle jenta ble funnet på Ellingsrud. Foto: Nesvold, Jon Olav / NTB scanpix

Tre voksne personer, en mann og to kvinner, er alvorlig skadet og ligger på sykehus med knivskader.

Ifølge politiet skal kvinnene være i nær relasjon til den drepte jenta.

Den mistenkte mannen ligger også på sykehus, med lettere skader.

Utelukker ikke flere mistenkte

– Vi jobber med å danne oss et bilde av hva som har skjedd, og vi kan ikke utelukke at flere får status som mistenkt, sa politiadvokat Pål-Fredrik Hjort Kraby på pressekonferansen.

Politiet kan ikke si noe om hendelsesforløpet eller bakgrunnen for slagsmålet.

Den døde jenta ble funnet på bakken da politiet ankom stedet. Politiet vil ikke gå ut med dødsårsaken til jenta.

Det ble beslaglagt en softgun på stedet. Politiet vil ikke si hvilke andre våpen som ble funnet.

Politiet oppfordrer vitner om å melde seg til kriminalvakta i Oslo, på telefonnummer: 22669600.

Saken fortsetter under videoen.

– Vi jobber intenst med å kartlegge hva som skjedde på åstedet sier politiadvokat Pål-Fredrik Hjort Kraby. Du trenger javascript for å se video. – Vi jobber intenst med å kartlegge hva som skjedde på åstedet sier politiadvokat Pål-Fredrik Hjort Kraby.

Ti personer i knivslagsmål

Politiet fikk først meldinger om en slåsskamp i Dragonstien på Ellingsrud, klokken 16.25 fredag ettermiddag. Ti personer var involvert, og politiet fikk meldinger om at det ble brukt kniv.

Like etter klokken 19.00 bekreftet politiet at et lite barn var drept.

– Det var svært kaotisk da vi kom til stedet, sa innsatsleder på stedet Kristoffer Bang, tidligere i dag.

Politiet har bekreftet at flere involverte er i familie, men vil ikke utdype hva slags relasjon de har til hverandre. De kjenner heller ikke til bakgrunnen for knivslagsmålet.

En rekke vitner blir nå avhørt.

– Vi jobber med å finne ut hva som var bakgrunnen for slagsmålet og hva som har foregått her. Mange er påført stikkskader, sier politiets innsatsleder Kristoffer Bang til NRK.

Da politiet åpnet noen av sperringene sent fredag kveld ble det lagt ned blomster og tent lys der den to år gamle jenta ble funnet drept, skriver NTB.